《次顾兵宪韵》
明代·钟芳

葵足祇自卫，焉能拟乔松。畏途更百险，栖迷竟何功。

盛际图报艰，縻禄叨釜钟。徘徊掖垣曙，期吐尺寸胸。

终惭宝燕石，高飞谢群雄。顾兹黑子地，渺渺南溟中。

阃制籍良翰，灵威撼龙宫。夷丑顿屏息，勋名日跻崇。

我归复奚虞，于耜惟明农。西山倚翠壁，鼓缶酬徒庸。

精粗本同贯，治圃如治邦。雨晹卜丰歉，畎亩随南东。

岂曰计口腹，伐檀企遐踪。多君吉甫诵，穆如惠清风。

作者简介：（ ?—1544）明广东崖州人，改籍琼山，字仲实。正德三年进士。嘉靖中累官至户部右侍郎。有《皇极经世图赞》、《续古今纪要》、《崖志略》、《钟筠溪家藏集》。